મેડિકલ-ડેન્ટલમાં પ્રવેશ પ્રક્રિયામાં વિદ્યાર્થીઓએ મોકરાઉન્ડ માટે આપેલી ચોઇસના આધારે રવિવારે કોલેજની ફાળવણી કરી દેવાઈ હતી. જેમાં મેડિકલ અને ડેન્ટલની મેનેજમેન્ટ ક્વોટા સહિતની તમામ બેઠકો ફુલ થઇ ગઇ હતી. કુલ 7275 મેરિટ સાથે મેડિકલ અને ડેન્ટલની તમામ બેઠકો ભરાઇ ગઇ હતી. બી.જે.મેડિકલ કોલેજમાં ઓપન કેટેગરીમાં 155 મેરિટ સાથે તમામ બેઠકો ભરાઇ ગઈ હતી. ગતવર્ષે મોક રાઉન્ડમાં 3869 મેરિટક્રમે મેડિકલની બેઠકો ભરાઇ હતી. જેની સામે આ વખતે 3433 મેરિટક્રમે બેઠકો ફુલ થતાં મેડિકલમાં મેરિટ ઊંચંુ ગયું હતું. પીએચ કેટેગરીમાં આવતાં અને મેરિટ લિસ્ટમાં સામેલ એવા 23 અને મેરિટ લિસ્ટમાં સામેલ નથી તેવા 27 મળી કુલ 50 વિદ્યાર્થીઓની આજે સિવિલ હોસ્પિટલમાં ફેર ચકાસણી કરવાનું નક્કી કરાયું છે. નવેસરથી થનારા ઇન્સ્પેક્શન બાદ તેઓને ફાઇનલ રાઉન્ડમાં સામેલ કરવામાં આવશે.